Dobbelt op på elbiler på vejene

Miljøet jubler over udviklingen i bilsalget herhjemme. Ikke alene sælges der færre biler generelt. Af dem, der sælges, udgør elbiler en stadigt stigende del. Således er antallet af elbiler i Danmark mere end fordoblet det seneste år. I dag er der indregistreret 88.351 elbiler i Danmark mod 41.556 samme tidspunkt sidste år.

– Indregistreringstallene er generelt faldende grundet den globale forsyningskrise. Det er dog bemærkelsesværdigt hvor hurtigt skiftet til de grønne biler går i Danmark, siger Mads Rørvig, adm. direktør for De Danske Bilimportører.

I årets første seks måneder er der indregistreret 12.159 nye elbiler. Det er en markant fremgang i forhold til samme tidspunkt sidste år. I alt blev der indregistreret 73.490 personbiler i årets første halvår.

Elbilerne står altså for knapt 17 procent af salget i år – eller knapt hver sjette nye bil kører på ren el. Sidste år var det 13 procent – og i 2020 bare 7 procent.

Generelt er antallet af nye indregistreringer af biler, fossil som el, faldet med 23,8 procent i år, sammenlignet med sidste år.

Tallene for salget af de enkelte modeller er endnu ikke offentliggjort. Vi opdaterer naturligvis vores Elbil Zeitgeist så snart de forelægger.

Det stigende antal elbiler – og EUs beslutning om at udfase fossilbiler fra 2035 – får dog også De Danske Bilimportører til at råbe vagt i gevær:

– Vi er meget bekymret for, om Europa når at få fuldt udbygget ladeinfrastrukturen frem mod 2035. Hvis ikke det lykkes, får vi ikke for alvor nedbragt CO2-udledningen. Det er dog positivt at se, hvor mange nye aktører, der melder sig på markedet for opladning, selvom det stadig går for langsomt med opsætning af ladestandere i Europa”, siger Mads Rørvig.

Dobbelt op på elbiler på vejene